
1. 
תקנות הבטיחות בעבודה (גיהות תעסוקתית ובריאות העובדים במתכות מסוימות)
(תיקון), התשס"ב-‏2002

מ"מ היו"ר יאיר פרץ:

	בוקר טוב. אני מתכבד לפתוח את ישיבת הוועדה. על סדר היום תקנות הבטיחות בעבודה (גיהות תעסוקתית ובריאות העובדים במתכות מסוימות)(תיקון), התשס"ב-2002.

סיגל מרד:

	מדובר בתיקון של תקנות קיימות. חלק מהתיקון נועד להבהיר אי הבנות שהיו קיימות בנוסח הקודם, כאשר חלק נוסף מתייחס להחמרה של תקנים קיימים.

ד"ר קורט למש:

	השינוי העיקרי מבחינתנו הוא שאנחנו הולכים לאסור את השימוש במתכת מאד בעייתית שנקראת בריליום שהיא מתכת מסרטנת בני-אדם בשימוש במעבדות לטכנאות שיניים. 

	עד היום זה היה במותר – גם היום – ולפי בקשה של משרד הבריאות אנחנו נתנו ארכה של שישה חודשים מקסימום עד שהתקנות האלה נכנסות לתוקף כדי שהמשק יתארגן לכך שלא תהיה יותר המתכת הזאת במרפאות.

מ"מ היו"ר יאיר פרץ:

	האם יש ממצאים מדוייקים?

ד"ר קורט למש:

	כן, ישנם אפילו חולים. 

מ"מ היו"ר יאיר פרץ:

	אם כך, אני באמת לא מבין. לתת שישה חודשים כשמדובר בוודאות כזאת?

ד"ר קורט למש:

	זו דרישה של משרד הבריאות. הלוואי שהיינו יכולים לוותר על זה, ברצון. מה שעשינו בינתיים, כדי לא לעכב זאת במשך שישה חודשים, הודענו כבר לכל היבואנים של המתכות האלה- כי אין ייצור בארץ, הכל יבוא – הודענו לכולם על כוונת המחוקק להוציא את האיסור כבר לפני כמה חודשים, ביקשנו מהם לא להזמין יותר ולגמור את המלאי שיש להם.

ג'ודי וסרמן:

	על מה מדובר? למה משמש החומר הזה?

ד"ר קורט למש:

	לשיניים תותבות, זה החלק המתכתי, השלד.

מ"מ היו"ר יאיר פרץ:

	מה הכוונה לגמור את המלאי? אם זה מסרטן ויש לכך הוכחות ברורות, צריך לאסור את זה מיידית. 

ד"ר קורט למש:

	מצידנו, אנחנו נשמח מאד.

ד"ר אריק קרסנטי:

	ד"ר קרסנטי, משרד הבריאות. באופן מעשי, אין היום למיטב ידיעתנו שימוש בסגסוגות המכילות בריליום. מדובר על סגסוגות פרי של טכנולוגיה ישנה, ותיקה. היום הבעיה שלנו היא בעיה אחרת. היות שעל פי החוק, על התווית של הסגסוגות וחומרים אחרים שהם בשימוש בטכנאות שיניים מופיע ההרכב המדוייק של החומרים רק החל מרמה של 0.1%, היום אנחנו רוצים להחמיר ולהבטיח שגם אפשרות שיהיו שאריות של חומר כזה לא תהיה קיימת. 

	מדובר רק על יבוא מחוץ-לארץ – אין בעיה כלכלית, אין בעיה של ייצור ישראלי – היום אנחנו בעצם מדברים על דרישה מהיצרן להצהיר שאין בריליום בפנים.

	החשיפה לבריליום, החומר הוא מסרטן בעיקר בעת חשיפה נשימתית, זאת אומרת כאשר משפשפים, חותכים, מכינים ועובדים עם החומר הזה. היום המצב של חשיפה של טכנאי שיניים היא חשיפה תיאורטית. אנחנו רוצים לבטל אפילו את החשיפה התיאורטית הזאת. 

	ישנה מגמה להחמיר יותר בכל גורם חשיפתי למתכות כבדות, מתכות עם פוטנציאל מסרטן או עם פוטנציאל של פגיעה בריאותית אחרת, וזאת המגמה.

	לכן אנחנו מביאים את ההצעה הזאת. משרד העבודה והרווחה בעצם  יזם את השינוי הזה ואנחנו תמכנו ואפילו החמרנו בגישה, כשאנחנו חושבים שזאת הגישה שצריכה להיות היום הגישה של רשויות מדינת ישראל כלפי הבעיה הזאת -  לנסות למנוע אפילו אפשרות של חשיפה תיאורטית לאוכלוסייה.

	לכן ההארכה הזאת של חצי שנה, כשבעצם אנחנו יודעים שרוב הסגסוגות שמופיעות – אפילו אם לא רשום שהן מתחת ל- 0.1%, אין בריליום בוודאות, אנחנו יודעים ש- 99.9% אין בריליום בפנים. הם יסיימו את המלאי ואנחנו עכשיו נרשה כניסה למדינת ישראל, כבר בימים אלה, אך ורק של סגסוגות עם הצהרה שאין בריליום בפנים.

מ"מ היו"ר יאיר פרץ:

	אתם מאפשרים לאותם רופאי שיניים שיש להם במלאי להמשיך להשתמש בזה.

ד"ר אריק קרסנטי:

	כן. הבעיה היא לא בעיה עבור אף חולה, היא בעיה עבור הטכנאי שמשפשף, אורז ובונה עם זה. 

	עקרונית היום, לכאורה אין בריליום. אנחנו רוצים לוודא שבצורה מוחלטת לא תהיה אפילו אפשרות של הכנסה של שאריות של בריליום בתוך הסגסוגות.

מ"מ היו"ר יאיר פרץ:

	אז למה צריך להמתין תקופה מסוימת? זה צריך להיות מיידית.

ד"ר אריק קרסנטי:

	במיידי אנחנו אוסרים את היבוא. כרגע אתה נמצא במצב שיש סגסוגות שבעצם על פי ההרכב לא מכילות בריליום, אבל ההרכב מופיע רק מ- 0.1%, וזאת הבעיה. 

	לגבי כל הסגסוגות של מדינת ישראל, בעצם אתה יודע אפריורי שאין בריליום בפנים. אתה הולך לעסוק על סמך הרגשה, אין לך שום ודאות שיש או אין שאריות של בריליום. זה קשה לאסוף חומר שעל פי הצהרה, על פי החוק הקיים, לא מכיל בריליום. הגדרה שלא מכיל בריליום היום זה מתחת ל- 0.1%.

ד"ר קורט למש:

	פירוש הדבר, אם אני מבין נכון, שצריך לשנות את הנוסח – לא את השישה חודשים אלא למחוק את ה- 0.1%.

ג'ודי וסרמן:

	באיזו תקנה אתם?

ד"ר קורט למש:

	בעצם זה מופיע בשתיהן, אבל התחלנו מהמתכות.

ג'ודי וסרמן:

	סעיף 6. אחרי תקנה 16 יבוא:...

ד"ר קורט למש:

	הריכוז הזה, עם כל המלים האלה – זה מיותר היום.

ד"ר אריק קרסנטי:

	ד"ר למש, צריך לסייג את זה בסעיף 5 אך ורק לרפואת שיניים.

סיגל מרד:

	לא. 16א מדבר בעבודות טכנאות שיניים.

ד"ר קורט למש:

	מה שצריכים למחוק זה את ההתייחסות לריכוז של 0.1%. זאת אומרת, זאת היתה דרישה של משרד הבריאות, אבל אם עכשיו הם יורדים מהדרישה הזאת, אנחנו מברכים על כך.

מ"מ היו"ר יאיר פרץ:

	לכך חתרתי. 

ד"ר קורט למש:

	אני מברך גם אותך ותודה רבה.

	יש עוד שינויים בתקנה הזאת. יש שינוי בתדירות של כמה בדיקות רפואיות, בעיקר בנושא של צילומי רנטגן של עובדים עם מתכת קשה.

	בתקנה הקיימת יש דרישה של צילום רנטגן כל שנה. אחרי עשר שנים של ניסיון, הגענו למסקנה שזו קרינה מיותרת של העובדים משום שזה לא נותן דבר. 

	עשינו עכשיו תיקון – מדובר על כל שלוש שנים ליותר מבוגרים וכל ארבע שנים ליותר צעירים, כדי לא להקרין אותם לחינם, וזה מה שאנחנו חושבים שיהיה מספיק.

סיגל מרד:

	מדובר על תיקון תקנה 9, סעיף 4, שהופך לסעיף 5, ותקנה 9(א) פסקה (2) מדברת על כך: בפסקה (7) במקום "אחת לשנה" יבוא "כל שלוש שנים", וכו'.

ד"ר קורט למש:

	כל שלוש שנים ליותר צעירים, כל שנתיים ליותר מבוגרים. זו ההמלצה של כל הגופים המקצועיים בנושא. גם קופות החולים, הרופאים התעסוקתיים הסכימו לכך. 

מ"מ היו"ר יאיר פרץ:

	משרד הבריאות.

ד"ר אריק קרסנטי:

	אין בעיה. 

ג'ודי וסרמן:

	מה השינוי של ההגדרה "עובד במתכת"?

ד"ר קורט למש:

	בעבר, בתקנה הקיימת כתוב: כל אדם העובד שמונה שעות או חלק ביממה, וכו'. בבתי המשפט, האינטרפרטציה של הסעיף הזה בהגדרה לא היתה ברורה. בכמה דיונים רמזו לנו השופטים שכדאי לשנות זאת ולקבוע מספר שעות בפועל, במקום עבודה חלקית או מלאה.

	היה ויכוח בין עורכי הדין ולא הסתדרו, לכן אנחנו עכשיו כותבים מספר שעות.

מ"מ היו"ר יאיר פרץ:

	אני מבין שלמשרד הבריאות אין התנגדות. 

ד"ר קורט למש:

	גם לגבי בריליום יש עדיין שימושים בבריליום שלגביהם אין לנו תחליף. אחת הדוגמאות זה בתעשייה האוירית בייצור של מכשירי תעופה וכן בתעשייה הצבאית יש כמה דברים שאני לא רוצה להיכנס אליהם.

	בתקנה הזאת אנחנו עושים אימוץ של תקנים של חשיפה מותרת יותר מחמירים מאלה שהיו עד היום – מדובר על עשירית ממה שהיה מותר עד היום ובקשר לכך אימצנו תקן אמריקני. זו לא המצאה ישראלית, זה אימוץ של תקן אמריקני שמחמיר את החשיפה המותרת לבריליום. שם עדיין לא הגענו למצב שניתן לאסור.

ד"ר אריק קרסנטי:

	החמרנו להם מאד בשנה האחרונה. אין חלופה. מדובר על תעשייה אסטרטגית, זה חומר שמשתמשים לראשי טילים ודברים כאלה. זהו חומר מאד בעייתי.


מ"מ היו"ר יאיר פרץ:

	ברשותכם, נעבור תקנה תקנה.

	האם יש התנגדות לסעיף 1 – תיקון תקנה 1?

	אין התנגדות. תקנה 1 מאושרת.

	סעיף 2 – הוספת תקנה 2א.

ג'ודי וסרמן:

	כתוב בסעיף 2א(א) שהמעביד יערוך בדיקה תעסוקתית ראשונית. מתי הכוונה?

סיגל מרד:

	נוצר מצב שיש ויכוח, על פי הנוסח הקודם, אם מקום באמת חשוף לחומר או לא חשוף לחומר, ואז היה ויכוח עם המעבידים מי בכלל צריך לעשות את הבדיקה הראשונית – האם אנחנו באמת משתמשים בחומר, האם העובדים שלנו חשופים לחומר.

	כאן המטרה היתה להבהיר שיש חובה של המעביד שבמקום שלו עובדים במתכת, שהוא יערוך בדיקה ראשונית, תיקבע רמת החשיפה – אם היא מעל לרמת הפעולה או מתחת לרמת הפעולה – ומכאן תהיה הנגזרת ההמשכית אם הוא חייב בבדיקות תקופתיות או לא.

	זה גם מה שהיה בנוסח הקודם, אלא שזה לא היה ברור. כאן המטרה היתה להבהיר ולכתוב זאת באותיות ברורות שלא יהיו אי הבנות.

חזקיה ישראל:

	שאלה אם בסקר סיכונים זה לא בא לידי ביטוי. 

ד"ר קורט למש:

	אם הוא כבר עשה, זה  מקובל. 

סיגל מרד:

	מקום שנערכו בו בדיקות סביבתיות – זה כבר בסעיף 3.

חזקיה ישראל:

	אתם כאן למעשה מחייבים כל מפעל מתכת שמשתמש באחד מהחומרים האלה, לעשות בדיקות.

מ"מ היו"ר יאיר פרץ:

	גברתי תציין מה החידושים בכל תקנה.

ד"ר קורט למש:

	כאן אין חידוש. זו רק הבהרה.


מ"מ היו"ר יאיר פרץ:

	האם בתקנה 3 יש חידושים?

סיגל מרד:

	תקנה 3 זו החלפה של התקנה בעקבות ההוספה של 2א. היום סעיף 2א הוא החובה לעשות את הבדיקות וסעיף 3 מתעסק בכל העניין של הרישום, הפרסום והדיווח.

ג'ודי וסרמן:

	תיקון תקנה 7 – סעיף 3 מופיע פעמיים.

שירלי אברמי:

	יש פעמיים את סעיף 3. יש את סעיף 3 שהוא החלפת תקנה 3 ויש סעיף 3 שהוא תיקון תקנה 7.

סיגל מרד:

	סליחה, זו טעות. סעיף 3 השני הופך לסעיף 4.

ג'ודי וסרמן:

	יש כאן ביטול של תקנה 7(ה).

סיגל מרד:

	זה בעקבות תיקון אחר. "בתקנה 7 לתקנות העיקריות, תקנת משנה (ה) – בטלה". תקנת המשנה אמרה בעבר שבמפעל או מקום עבודה שבו עובדים במתכת, עבודה של אשה שטרם מלאו לה 45 שנים תהיה בהתאם לתקנות עבודת נשים (עבודות אסורות ומוגבלות). 

	בעקבות השינוי שנעשה עכשיו בתקנות האלה, שזה תיקון תקנה 13, הוספת סעיף 8(א) שאומר שאישה בגיל הפוריות או אישה מיניקה שחשופה לקדמיום ונגזרותיו – הניסוח המדוייק בתיקון עצמו – התייתר בעצם הצורך בסעיף 7(ה), מה גם שאז זה לא היה המקום הכי הנכון לכתוב את הדברים.

	תיקון תקנה 9 – זה צריך להיות סעיף 5.

ד"ר קורט למש:

	כפי שציינתי, אלה הבדיקות התקופתיות שאנחנו הגענו למסקנה שאין להן הצדקה.

מ"מ היו"ר יאיר פרץ:

	תודה. זה ברור. 

סיגל מרד:

	סעיף 6 זה מה שהסברתי – האיסור של אשה בגיל הפוריות. 


ג'ודי וסרמן:

	היא לא תוכל לעבוד כלל במתכות כאלה?

ד"ר קורט למש:

	לא, מדובר על ריכוז מסוים. אנחנו לא רוצים לסגור לגמרי את הדלתות לנשים עובדות ולא לגרום לאפליה, עד כמה שאפשר.

סיגל מרד:

	סעיף 7 – דיבר עליו ד"ר למש – הנושא של איסור שימוש בבריליום בעבודות טכנאות שיניים.

מ"מ היו"ר יאיר פרץ:

	בהסכמת משרד הבריאות, מוחקים את ה- 0.1%.

ג'ודי וסרמן:

	לעניין הפטור, מתי אתם חושבים שצריך מפקח עבודה להכין פטור לעניין הזה? – סעיף 16ב.

ד"ר קורט למש:

	את זה אנחנו קובעים בעצם בכל התקנות שלנו. מה המטרה? - בתקנה יש מספר מקומות עבודה בתוספת הראשונה או השנייה, שבהם התקנות האלה חלות באופן אוטומטי משום שאנחנו יודעים שאלה מקומות שבהם החשיפה היא פוטנציאלית גדולה מאד.

	כדי לא לסגור את האפשרות שהמעסיק יהיה מעונין להשקיע כסף ולפתור את הבעיה של חשיפת העובדים, אנחנו אומרים לו: אתה אמנם מופיע בתוספת והתקנות חלות עליך, אבל אם תשקיע ותפתור את הבעיה ותתקין מערכות כפי שצריך ותוכיח לנו שהעובדים שלך לא חשופים, למרות שאתה מופיע בתוספת, אנחנו כמפקח עבודה – אם אנחנו משוכנעים – אנחנו יכולים לפטור אותך מכך. זה כדי לדרבן אותם כן להשקיע בבטיחות.

	אם הסעיף הזה לא היה קיים, הם היו אומרים – אני לא יכול לצאת מזה, סגרתם אותי ואין לי שום אפשרות, לשם מה אני אשקיע כסף. 

מ"מ היו"ר יאיר פרץ:

נעבור לתוספת.

סיגל מרד:

	בתוספת יש שינוי של ערכים לעומת הערכים הקודמים שהיו, כאשר מדובר באימוץ של תקנים. 

ג'ודי וסרמן:

	מדובר בהחמרה?


חזקיה ישראל:

	אולי תציינו את הערכים הקודמים. היה רצוי להביא את הערכים הקודמים מול הערכים הקיימים.

ד"ר קורט למש:

	לגבי בריליום יש החמרה של  פי 10, ולגבי מתכת קשה – אבק כללי מרחף. היתר לא השתנה.

מ"מ היו"ר יאיר פרץ:

	אם כך, אני עובר להצבעה על אישור התקנות. מי בעד אישור התקנות?

ה צ ב ע ה

בעד – 1
נגד – אין
נמנעים – אין
תקנות הבטיחות בעבודה (גיהות תעסוקתית ובריאות העובדים במתכות מסוימות)(תיקון),
התשס"ב-2002, מאושרות. 

מ"מ היו"ר יאיר פרץ:

	התקנות אושרו. 

2. 
תקנות הבטיחות בעבודה (איסור עבודה בחומרים מסרטנים מסוימים)(תיקון),
התשס"ב-2002
	
מ"מ היו"ר יאיר פרץ:

	הסעיף הבא בסדר היום הוא בנושא תקנות הבטיחות בעבודה (איסור עבודה בחומרים מסרטנים מסוימים)(תיקון), התשס"ב-2002.

	גברתי היועצת המשפטית, בבקשה.

סיגל מרד:

	גם זה תיקון של תקנות קיימות, כאשר הוספו כאן חומרים מסרטנים שנאסרת העבודה בהם מאחר שיש לחומרים האלה תחליף בשימוש בהם.

	גם כאן נזכר העניין החשוב של הבריליום כאשר בהסכמת משרד הבריאות אנחנו אף נחמיר עוד יותר ונוריד את המלים "בריכוז העולה על 0.1%" שנזכר בפריט 15, כלומר אפשר למחוק את המלים "בריכוז העולה על 0.1%".

דוברת:

זו החמרה.

ד"ר קורט למש:

	מבחינתי, השינוי העיקרי והחידוש העיקרי זה מה שמופיע כאן בסעיף 14 – השימוש בחומרים לחיסון עץ בנגרות – לא בחקלאות אלא בתעשיית העץ. 

	אינני יודע אם שמתם לב – כשאנחנו לוקחים את ילדינו לשחק במתקני עץ בקק"ל וכו', יש לעץ הזה צבע ירקרק. הצבע הזה הוא לא טבעי, זה הצבע שהעץ מקבל אחרי שהוא עובר טיפול באמבטיה ובלחץ. יש כאן שני חומרים מסרטנים לבני-אדם: ארסן וכרום. 

	עד היום לא היה לנו תחליף. היצרנים עצמם של החומר שעדיין עד היום בשימוש, ייצרו תחליף בעקבות לחץ בכל העולם – אנחנו לא היינו הראשונים בעולם בכיוון הזה – ואנחנו היום בעצם מאמצים את המדיניות של כמה ארצות באירופה, כאשר הראשונה שהתחילה עם זה היתה דנמרק.

	המגמה היא להוציא מתהליך הייצור הזה את הארסן והכרום ולהשתמש בחומרים הרבה יותר ידידותיים לעובד ולסביבה. יש לנו כבר תחליף ולכן אנחנו מוסיפים את זה לרשימה של הדברים האסורים, בהסכמה ובשיתוף פעולה מלא עם המשרד לאיכות הסביבה משום שזה מאד נוגע להם. זה העיקר.

	הדברים האחרים הם דברים שהם לא כל כך בשימוש יומיומי, אבל זה שינוי מהותי מאד עבור כולנו.

חזקיה ישראל:

	יש לי שאלה לגבי ניקוי בהתזת חול – מה השינוי?

ד"ר קורט למש:

	זה בעצם חוזר על מה שכתוב כבר בתקנה – אין כאן שינוי. זה פשוט מחזק את מה שכתוב בתקנה של אבק מזיק.


חזקיה ישראל:

	לגבי שני החומרים האלה, מאחר שמדובר על כך שיש היום תחליפים – זה בסדר, כלומר אותם יצרנים מייצרים את התחליפים. מה לגבי ניקוי חול?

ד"ר קורט למש:

	אין שינוי. בתקנה הקיימת של אבק מזיק זה מופיע באותו נוסח.

מ"מ היו"ר יאיר פרץ:

	אם אין התנגדויות והכל בהסכמה, אנחנו מצביעים על התקנות. מי בעד?

ה צ ב ע ה

בעד – 1
נגד – אין
נמנעים – אין
תקנות הבטיחות בעבודה (איסור עבודה בחומרים מסרטנים מסוימים)(תיקון),
התשס"ב-2002, מאושרות.

מ"מ היו"ר יאיר פרץ:

	פה אחד, התקנות אושרו. 

	תודה רבה, הישיבה נעולה.



הישיבה ננעלה בשעה 10:00.





